LT Europos Sąjungos oficialusis leidinys L 90/1

KOMISIJOS REGLAMENTAS (ES) 2016/486

2016 m. kovo 29 d.

kuriuo dėl didžiausios leidžiamosios ciazofamido, cikloksidimo, difluoro acto rūgšties, fenoksikarbo, flumetralino, fluopikolido, flupiradifurono, fluksapiroksado, metilkrezoksimo, mandestrobino, mepanipirimo, metalaksilo-M, pendimetalino ir teflutrino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 16 straipsnio 1 dalies a punktą,

kadangi:

(1) didžiausia leidžiamoji ciazofamido, metilkrezoksimo, mepanipirimo ir pendimetalino liekanų koncentracija (toliau – DLK) nustatyta Reglamento (EB) Nr. 396/2005 II priede. Metalaksilo-M DLK nustatyta to reglamento II priede ir III priedo B dalyje. Cikloksidimo, fenoksikarbo, fluopikolido, fluksapiroksado ir teflutrino DLK nustatytos to reglamento III priedo A dalyje. Konkrečios difluoro acto rūgšties, flumetralino, flupiradifurono ir mandestrobino DLK nebuvo nustatytos ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos ciazofamido, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytas dabartines DLK, kad šį produktą būtų galima naudoti svogūnlaiškiams, artišokams, porams ir apyniams apsaugoti;

(3) dėl cikloksidimo tokia paraiška pateikta avietėms, serbentams, burokėliams, gumbiniams salierams, krienams, topinambams, pastarnokams, gelteklėms, griežčiams, baklažanams, briuseliniams kopūstams, gūžiniams kopūstams, kininiams kopūstams, lapiniams kopūstams, salotinėms trūkažolėms, sėjamosioms pipirnėms, ankstyvosioms barborytėms, sėjamosioms gražgarstėms, raukšlėtiesiems bastučiams, kopūstinių daržovių lapams ir daigams, špinatams, portulakoms, burokėlių lapams, lęšiams, sėmenims, aguonų sėkloms, rapsų sėkloms, žolelių užpilams iš šaknų ir sausiems krienams; dėl fenoksikarbo tokia paraiška pateikta persikams, valgomosioms alyvuogėms ir aliejaus gamybai skirtoms alyvuogėms; dėl fluopikolido tokia paraiška pateikta valerijono šaknims; dėl fluksapiroksado tokia paraiška pateikta vynuogėms ir bulvėms; dėl metilkrezoksimo tokia paraiška pateikta porams; dėl mepanipirimo tokia paraiška pateikta gervuogėms, avietėms ir paprikoms; dėl metalaksilo-M tokia paraiška pateikta agrastams; dėl pendimetalino tokia paraiška pateikta salotoms; dėl teflutrino tokia paraiška pateikta burokėliams, gumbiniams salierams, ridikams, griežčiams, ropėms, česnakams, svogūnams, svogūnėliams, žolelių užpilams iš šaknų, šaknims ir šakniastiebiams (prieskoniams), cukriniams runkeliams ir paprastosioms trūkažolės šaknims;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino šias pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;

(6) Tarnyba pagrįstose nuomonėse padarė išvadą, kad dėl ciazofamido naudojimo svogūnlaiškiams, artišokams ir porams apsaugoti negalima atmesti rizikos vartotojams galimybės. Dėl cikloksidimo naudojimo pipirnėms, ankstyvosioms barborytėms, sėjamosioms gražgarstėms, raukšlėtiesiems bastučiams, kopūstinių daržovių lapams ir daigams, lęšiams, sėmenims, aguonų sėkloms apsaugoti pateiktų duomenų nepakanka, kad būtų nustatytos naujos DLK. Todėl nustatytosios dabartinės DLK neturėtų būti keičiamos;

(7) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(8) dėl flumetralino, flupiradifurono ir mandestrobino Tarnyba pateikė šių veikliųjų medžiagų pesticidų keliamos rizikos vertinimo tarpusavio peržiūros išvadas (3). Tarnyba rekomendavo nustatyti DLK, kuriomis būtų atsižvelgiama į tipišką naudojimo paskirtį pagal Sąjungos gerąją ūkininkavimo praktiką;

(9) dėl flupiradifurono Tarnyba rekomenduoja nustatyti keliuose produktuose laikinąsias DLK dėl šios veikliosios medžiagos patvarumo dirvožemyje. Ji padarė išvadą, kad susijusi sėjomainos būdu auginamuose kultūriniuose augaluose ir gyvūniniuose produktuose nustatytų liekanų sudedamoji dalis yra difluoro acto rūgšties (DFA) metabolitas. Todėl DLK turėtų būti nustatytos tiek DFA, tiek pagrindinei sudedamajai daliai flupiradifuronui. Dėl sėjomainos būdu auginamų kultūrinių augalų ir gyvūninių produktų, Tarnyba paprašė atlikti papildomus sėjomainos būdu auginamų kultūrinių augalų tyrimus. Šios DLK bus peržiūrėtos. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Komisija konsultavosi su Europos Sąjungos etaloninėmis laboratorijomis dėl tam tikrų nustatymo ribų;

(10) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. kovo 29 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos internete adresu http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions. EFSA Journal 2015;13(8):4204.

Reasoned opinion on the modification of the existing MRLs for cycloxydim in various crops. EFSA Journal 2015;13(9):4219 [p. 30].

Reasoned opinion on the modification of the existing maximum residue levels for fenoxycarb in peaches and olives. EFSA Journal 2015;13(7):4202 [p. 21].

Reasoned opinion on the modification of the existing maximum residue level for fluopicolide in valerian. EFSA Journal 2015;13(9):4217 [p. 24].

Reasoned opinion on the modification of the existing maximum residue levels for fluxapyroxad in grapes and potatoes. EFSA Journal 2015;13(9):4223 [p. 25].

Reasoned opinion on the modification of the existing maximum residue level for kresoxim-methyl in leeks. EFSA Journal 2015;13(8):4215 [p. 18].

Reasoned opinion on the modification of the existing maximum residue levels for mepanipyrim in blackberries, raspberries and peppers. EFSA Journal 2015;13(9):4218 [p. 19].

Reasoned opinion on the modification of the existing maximum residue level for metalaxyl-M in gooseberries. EFSA Journal 2015;13(7):4179 [p. 18].

Reasoned opinion on the modification of the existing maximum residue level for pendimethalin in lettuce. EFSA Journal 2015;13(9):4249 [p. 18].

Reasoned opinion on the setting of maximum residue levels for tefluthrin in various crops. EFSA Journal 2015;13(7):4196 [p. 24].

(3) Conclusion on the peer review of the pesticide risk assessment of the active substance flumetralin. EFSA Journal 2014;12(12):3912 [p. 62].

Conclusion on the peer review of the pesticide risk assessment of the active substance flupyradifurone. EFSA Journal 2015;13(2):4020 [p. 101].

Conclusion on the peer review of the pesticide risk assessment of the active substance mandestrobin. EFSA Journal 2015;13(5):4100 [p. 72].